**Raspravljanje**

**Raspravljanje je tip teksta koji se temelji na iznošenju misli (za razliku od pripovijedanja i opisivanja koji se temelje na zapažanju promjena u vremenu i prostoru).  
U raspravljačkim se tekstovima (usmenim i pismenim) tumači, obrazlaže i prosuđuje na osnovi istinitih činjenica i dokaza (argumenata).  Kao dokazi i potvrde mišljenja iznose se navodi (citati), dokumenti, statistički podatci, općeprihvaćene činjenice, spoznaje i vrijednosni sudovi.  
  
Rasprava se često pokreće oko neke postavljene teze ili tvrdnje pa se diskutanti odlučuju za ili protiv obrazlažući i argumentirajući svoje mišljenje.  
  
Usmena rasprava je vrsta raspravljanja koju vodi veći broj sudionika na određenu temu ili problem, a cilj im je da u sukobu svojih mišljenja i stavova pokušaju riješiti problem, odgovoriti na pitanje. Usmena rasprava zove se i diskusija. Danas na televizijskim programima vrlo često možeš vidjeti usmene rasprave o raznim društvenim, političkim, kulturnim i sportskim temama.  
Rasprava može biti i pisana, posebno ako su problem i postavljena teza složeniji pa je potrebno više vremena da se svi zainteresirani u poznaju s različitim gledištima, ili ako ne postoji mogućnost osobnoga sučeljavanja. Česte su pisane rasprave u tiskovinama i stručnim časopisima među znanstvenicima.  
  
Rasprave su uglavnom unaprijed dogovorene, a mogu se odvijati i spontano. U dogovorenoj raspravi uvijek postoji voditelj koji vodi raspravu, određuje redoslijed govornika i prekida ih ako su nepristojni ili su preopširni.  
Na početku rasprave voditelj kratko izloži temu, početnu tvrdnju rasprave. Zatim sudionici iznose protutvrdnje i sukobljavaju mišljenja.   
  
Da se rasprave ne bi pretvorile u neproduktivne svađe, treba znati sudjelovati u raspravi, tj. raspravljati (diskutirati).  
Tri su temeljna načela uspješnog sudjelovanja u raspravi:  
1. razumjeti predmet rasprave  
2. s uvažavanjem slušati  
3. znati govoriti i imati što reći.  
  
  
Pravila raspravljanja:**

* **Za raspravu se potrebno pripremiti (prikupiti činjenice, podatke, sve potrebno zapisati ili zapamtiti). Ne improviziraj jer nećeš pružiti lijepu sliku o sebi.**
* **Govori jasno i razgovijetno.**
* **Ne govori u ime drugih osoba, već samo u vlastito ime.**
* **Nikad ne stavljaj sebe na dnevni red, nego poštuj zadanu temu.**
* **Govori o temi, a ne osobama oko sebe. Ako ti se nečije mišljenje ne sviđa, iznesi svoj stav s objašnjenjima, ali ne govori ružno o osobi.**
* **Dokazima i obrazloženjima pobijaj ili podržavaj tuđa mišljenja.**
* **U raspravi je važno poštivati tuđe mišljenje i stavove. Nije pristojno vikati ili upotrebljavati pogrdne riječi.**
* **Ako si uvjeren(a) u svoje stavove, branit ćeš ih novim dokazima nakon što ih netko ospori. Budi razuman/razumna i prihvati opravdane kritike.**
* **Ne javljaj se prečesto za riječ, pusti druge da i oni govore. Ne podcjenjuuje nikoga i ne prekidaj druge.**
* **Ne umišljaj da si najpametniji/najpametnija i ne sudi drugima da ne znaju. Ma kako ti se ne sviđalo što netko govori, on ima pravo do kraja iznijeti svoje mišljenje. Sloboda govora je osnovno ljudsko pravo.**
* **Ne prihvaćaj izazove. Nećeš ispasti slabić ako na uvredu ne odgovoriš uvredom. Naprotiv, steći ćeš poštovanje kao pametna i odgojena osoba.**

RASPRAVLJAČKI ŠKOLSKI ESEJ

* Raspravljački školski tip eseja do sad je, uglavnom, bio usmjeren na znanja iz opće kulture (čitanje, knjige, kulturu) i poznavanje suvremene društvene stvarnosti (sport, video-igrice), no može se pojaviti bilo koji problem iz svijeta rada, slobodnog vremena, umjetnosti, sporta, medija, potrošačkoga društva, tehnološkoga napretka, ravnopravnosti spolova, nasilja u društvu.
* Raspravljanje je tip teksta koji se temelji na iznošenju misli (za razliku od pripovijedanja i opisivanja koji se temelji na zapažanju promjena u vremenu i prostoru). U raspravljačkim se tekstovima (usmenim i pisanim) tumači, obrazlaže i prosuđuje na osnovi istinitih činjenica i dokaza (argumenti). Kao dokazi i potvrde mišljenja iznose se navodi (citati), dokumenti, statistički podatci , spoznaje itd.
* Raspravljački školski esej, pa i onda kad je riječ o književnosti, nikako ne predviđa niti očekuje jedinstveni odgovor. Dapače, od učenika se očekuje da predoči svoje osobno kulturno iskustvo potkrijepljeno pročitanom lektirom i pokaže sposobnost analiziranja i sintetiziranja teme koju propituje.